Taxibestuurder bots met geregArgieffoto ŉ Taxibestuurder is Woensdag in hegtenis geneem toe hy hom teen Johannesburg-metropolisie verset het ná hy ŉ verkeersoortreding begaan het. Wayne Minnaar, die metropolisie se woordvoerder, sê die motoris is in Pimville, Soweto, van die pad af getrek nadat hy oor ŉ sypaadjie gery het om ŉ rooi verkeerslig te vermy. “Hy het die beamptes gedreig en wou nie sy samewerking gee nie. Hy is uit sy voertuig gepluk en op grond vasgedruk en geboei,” het Minnaar gesê. Die bestuurder moet Donderdag in die Protea-landdroshof verskyn. Hy word aangekla van intimidasie en verset teen inhegtenisneming.